Flottasta hótel Noregs er ekki að finna í Osló eins og þig hefði kannski grunað heldur er það í Þrándheimi . Britannia í Þrándheimi er hluti af Britannia-hótelkeðjunni og var opnað aftur seint á síðasta ári eftir þriggja ára framkvæmdir . Húsið sjálft á sér langa sögu en það var byggt árið 1870 og hefur hótelstarfsemi alltaf verið í því . Húsið býr yfir miklum sjarma og blandast þar saman gamall fallegur arkitektúr og vel heppnaðar endurbætur . Eigandi hótelsins er norski milljarðamæringurinn Odd Reitan sem gerði það að markmiði sínu að gera hótelið að því flottasta í Skandinavíu . Hótelið var á toppi lista ferðatímaritsins Fodor's á síðasta ári yfir bestu hótelin í Evrópu . Hótelið er fimm stjörnu og aðeins það besta í boði þar . Þar er gríðarflottur bar og undir hótelinu er vínkjallari sem rúmar átta þúsund vínflöskur . Hótelið lét hanna sitt eigið kampavín í samstarfi við Champagne Ayala . Þar er líka heilsulind og líkamsrækt . Nóttin á Britannia í Þrándheimi kostar um 2.750 norskar krónur fyrir tvo sem eru um 38 þúsund krónur á gengi dagsins í dag .